**Zápis dieťaťa do 1. ročníka základnej školy pre školský rok 2024/2025**

K zápisu dieťaťa do 1. ročníka základnej školy je potrebné vyplniť elektronickú prihlášku najneskôr do 8.4.2024. Elektronická prihláška je dostupná na stránke [www.zsviglas.edupage.org](http://www.zsviglas.edupage.org). V prípade, že nemáte možnosť sami vyplniť elektronickú prihlášku, môžete o pomoc požiadať zástupkyňu materskej školy alebo riaditeľku školy, s ktorými je potrebné si vopred dohodnúť termín.

Na základe vyplnenej elektronickej prihlášky sa uskutoční fyzický zápis dieťaťa v základnej škole, ktorého sa zúčastnia zákonní zástupcovia spolu s budúcim prváčikom. Škola vytlačí Vami vyplnenú prihlášku, ktorú v škole podpíšete. Na prihláške je potrebný podpis obidvoch zákonných zástupcov. Podpis oboch zákonných zástupcov sa nevyžaduje ak:

- jednému z rodičov bol obmedzený alebo pozastavený výkon rodičovských práv (potvrdenie príslušného orgánu),

- jeden z rodičov nie je schopný podpísať sa (vyžaduje sa o tom potvrdenie lekára),

- vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa (rodič predloží písomné vyhlásenie),

- je odovzdané tlačivo Podpis len jedného rodiča (viď nižšie), ak sa rodičia na tom dohodli (rodičia predložia písomné vyhlásenie).

Rozhodnutie sa doručuje obom zákonným zástupcom. Ak sa rodičia dohodnú, že rozhodnutie možno doručiť len jednému, predložia o tom škole písomné vyhlásenie vyplnením tlačiva Doručovať len jednému rodičovi (viď nižšie).

**ZÁPIS ŽIAKOV** **do 1. ročníka základnej školy pre školský rok 2024/2025 sa uskutoční dňa 11. 4. 2024 v čase od 15:00 do 18:00 hod. a 12. 4. 2024 v čase od 13:00 do 16:00 hod. v budove I. stupňa ZŠ Jána Drdoša vo Vígľaši**.

Na zápis je potrebné priniesť:

* občiansky preukaz zákonných zástupcov,
* rodný list dieťaťa podľa ktorého si skontrolujeme údaje,
* pri zápise sa vyberá poplatok: 30,- € na nákup základných pomôcok do 1. ročníka.

Zákonný zástupca dieťaťa so špeciálnymi výchovno-vzdelávacími potrebami doloží tiež vyjadrenie príslušného zariadenia výchovného poradenstva a prevencie do vydania rozhodnutia o prijatí dieťaťa do základnej školy.

Ak dieťa dosiahne k 31.8.2024 šesť rokov veku a nie je zrelé na plnenie školských povinností, má zákonný zástupca nasledovné možnosti:

Možnosti výchovy a vzdelávania dieťaťa, ktoré **po dovŕšení šiesteho roka veku** nedosahuje školskú spôsobilosť sú:

**DIEŤA BUDE POKRAČOVAŤ V PLNENÍ POVINNÉHO PREDPRIMÁRNEHO VZDELÁVANIA V MATERSKEJ ŠKOLE**

Ak dieťa po dovŕšení šiesteho roka veku nedosiahlo školskú spôsobilosť môže **pokračovať v plnení povinného predprimárneho vzdelávania v materskej škole**, ak zákonný zástupca predloží riaditeľovi materskej školy:

* písomný súhlas príslušného zariadenia poradenstva a prevencie,
* písomný súhlas všeobecného lekára pre deti a dorast a
* informovaný súhlas zákonného zástupcu alebo zástupcu zariadenia.

Ak zákonný zástupca uvažuje o tom, že jeho dieťa bude pokračovať v plnení povinného predprimárneho vzdelávania je povinný o tejto skutočnosti informovať aj riaditeľa základnej školy, do ktorej dieťa zapísal. Ak riaditeľ materskej školy rozhodne o pokračovaní plnenia povinného predprimárneho vzdelávania dieťaťa, zákonný zástupca predloží príslušnej základnej škole, do ktorej dieťa zapísal, fotokópiu rozhodnutia riaditeľa materskej školy o pokračovaní plnenia povinného predprimárneho vzdelávania.

Riaditeľ materskej školy môže rozhodnúť o pokračovaní v plnení povinného predprimárneho vzdelávania dieťaťa najneskôr do 31. augusta príslušného kalendárneho roka, t. j. do konca aktuálneho školského roka.

 Ak dieťa ani po pokračovaní plnenia povinného predprimárneho vzdelávania v materskej škole nedosiahlo školskú spôsobilosť, začne **najneskôr 1. septembra**, ktorý nasleduje po dni,
v ktorom dieťa **dovŕšilo siedmy rok veku**, plniť povinnú školskú dochádzku v základnej škole. Z uvedeného vyplýva, že **dieťa môže pokračovať v plnení povinného predprimárneho vzdelávanie len jedenkrát**.

**DIEŤA BUDE VZDELÁVANÉ V ÚVODNOM ROČNÍKU ZÁKLADNEJ ŠKOLY, AK HO ŠKOLA ZRIADI.**

**Ak ide o** **dieťa so zdravotným znevýhodnením - s narušenou komunikačnou schopnosťou ľahkého stupňa** alebo **s vývinovými poruchami ľahkého stupňa**, u ktorého po dovŕšení šiesteho roka veku nie je predpoklad zvládnutia prvého ročníka základnej školy a zároveň nepokračuje v plnení povinného predprimárneho vzdelávania a **môže riaditeľ základnej školy vydaným rozhodnutím prijať do školy a zaradiť ho do úvodného ročníka.**

V prípade, ak rodina žije v zahraničí, je potrebné zapísať dieťa do 1. ročníka v kmeňovej škole a zároveň aj vyplniť Žiadosť o povolenie plniť PŠD mimo územia SR (viď nižšie).

Všetky potrebné prílohy sú k dispozícii na stránke [www.zsviglas.edupage.org](http://www.zsviglas.edupage.org).

V prípade akýchkoľvek otázok ohľadom zápisu do 1. ročníka ZŠ môžete kontaktovať riaditeľku školy telefonicky: 045/5380228, prípadne e-mailom: riaditel@zsviglas.sk